Metodický list

Deň: Piatok (14. október 2016)
Téma: Jedz, dodržiavaj pitný režim a hýb sa
Cieľ: Podporovať zdravý životný štýl, viesť žiakov k aktívnemu pohybu, dodržiavaniu pitného režimu a predchádzať civilizačným ochoreniam prevenciou pohybu, zdravého stravovania.
Vyučovací predmet: Aktivity realizované počas celého dňa, prepojené na vyučovacie predmety: telesná výchova, technika, biológia, matematika a slovenský jazyk
Ročník: 6. ročník (42 žiakov)
Pomôcky: materiál na prípravu jedla a nápojov (viď. prezentáciu), lesné plody (gaštany, šípky, orechy...) a bylinky
Príprava: Žiaci boli vopred informovaní o téme, ktorú si vylosovali týždeň pred samotným zrealizovaním. Sami prichádzali s nápadmi, ktoré by sa dali zrealizovať a po ,,bojovej“ porade vypracovali aktivity, ktoré zrealizovali počas piatkového dňa: Jedz, dodržiavaj pitný režim a hýb sa.
Postup:
1. Aktivita:  Zdravé raňajky

· Príprava chutných, ale predovšetkým zdravých raňajok na dodanie energie, ktorú potrebovali na splnenie ďalších aktivít počas dňa.
· Dievčatá sa ráno vybrali s vyučujúcou do školskej záhrady na zber orechov, ktoré chalani použili pri príprave. (pozn.: orechy zbierame každý rok, sušíme a používame na prípravu pokrmov počas hodiny techniky).
· Suroviny: biely jogurt, müsli, ovsené vločky, orechy, med
· Vyhľadávanie informácií na internete o energetickej hodnote potravín,
·  diskusia s triednymi učiteľkami o nájdených informáciách (orechy, med – energetická hodnoty, ovsené vločky a zdravie človeka)

2. Aktivita: Pitný režim a my

· Žiaci mysleli aj na pitný režim, keďže ich čakal náročný deň a hodina TV, spoločne si pripravili zdravé nápoje dochutené mätou, medovkou a limetkou. Spolužiačka im pripravila krátku prezentáciu, kde im ukázala a porozprávala ako sa ona spolu s rodičmi stará o bylinky. Rozprávala o využití, priaznivých účinkoch bylín. Ale keďže sa nám trošku ochladilo, tak sme si pripravili aj šípkový čaj, ktorý im veľmi chutil a samotní žiaci skonštatovali, že nie je až taký zlý, ako si mysleli. Z prípravy pitného režimu si žiaci odniesli cenné rady, že aj nesladené nápoje môžu byť chutné a nestoja veľa.

3. Aktivita: Hodina  TV

· Najobľúbenejšia hodina našich žiakov, ale milo prekvapili aj nás, keď si vymysleli jednotlivé stanovišťa, kde spoločne cvičili a navzájom sa podporovali. V závere súťažili chlapci verzus dievčatá v loptovej hre – vybíjaná. Pri hre žiakom nechýbala súdržnosť, spolupatričnosť a princíp hry fair play.

4. Aktivita: Chutná odmena za cvičenie

· Dievčatá si svojou bojovnosťou vybojovali cenné víťazstvo, za ktoré boli patrične odmenené a ako inak, zdravou fit tyčinkou a banánom.

5. Aktivita: Zeleninový šalát

· Aký by to bol deň bez obeda? Aj nato mysleli žiaci a spolu s vyučujúcimi uvarili chutný zeleninový šalát s kuracím mäsom. Suroviny na prípravu a realizáciu si sami nakúpili. S výsledkom svojho kulinárskeho umenia boli nielen žiaci, ale aj samotné pani učiteľky veľmi spokojne.

6. Aktivita: Vychádzka 

· Po obede sme absolvovali vychádzku na naše obľúbené miesto – Zámčisko, kde sme sa vyšantili s lístím, nazbierali sme si gaštany, ktoré sme neskôr zužitkovali pri poobedňajšej aktivite.
Zhrnutie a ponaučenie: 
Z tohto dňa, ktorý sme si pripravili a zrealizovali sme si zobrali pár cenných rád.
· Budeme sa snažiť dodržiavať zdravú stravu.
· Zaradíme do svojho jedálnička viac ovocia a zeleniny, nie je to až také zlé, ak si to vieme chutne pripraviť.
· K zdravej strave neodmysliteľne patrí aj športovanie, ale nie bezcieľne naháňanie za loptou, ale skupinové cvičenie je zábavné, kde motivujeme aj slabších žiakov k zlepšovaniu a napredovaniu vpred.

· Pitný režim sme síce poctivo všetci dodržiavali, ale nesprávne, že nie všetko čo je farebné je chutné a hlavné zdravé, že obyčajná voda ochutená mätou, medovkou je TOP , a že obyčajné pitie šípkového čaju sa stane hitom.


· Do svojho zaužívaného systému, kde doteraz patrilo ,,čumenie“ do mobilných telefónov a notebookov zavedieme obyčajnú prechádzku, kde sa uvoľníme a načerpáme nové sily do ďalšieho dňa.

Záver dňa: 
Najviac nás však mrzelo, že tento deň tak rýchlo skončil, ale sľúbili sme si, že nebol našim posledným. Sme radi, že sme mali možnosť zapojiť sa do projektu: ,,Hovorme o jedle“ a už sa tešíme na ďalší ročník.
Žiaci 6. ročníkov.

Prílohy: fotografie sme použili v prezentácií

